ODLUKA NADZORNOG TIJELA EFTA-e

BR. 339/15/COL

od 16. rujna 2015.

o odobrenju odstupanja Norveškoj od određenih zajedničkih pravila o sigurnosti zračnog prometa u skladu s člankom 14. stavkom 6. iz točke 66.n Priloga XIII. Sporazumu o Europskom gospodarskom prostoru (Uredba (EZ) br. 216/2008 Europskog parlamenta i Vijeća o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ, kako je izmijenjena) [2016/1812]

NADZORNO TIJELO EFTA-e,

Uzimajući u obzir članak 14. stavke 6. i 7. Akta iz točke 66.n Priloga XIII. Sporazumu o EGP-u, kako je prilagođen Odlukom Zajedničkog odbora EGP-a br. 163/2011 od 19. prosinca 2011. o izmjeni Priloga XIII. (Promet) Sporazumu o EGP-u (1), (Uredba (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (2), kako je izmijenjena),

uzimajući u obzir stavak CAT.POL.A. 210, točku (b) podtočke 2., 4. i 5. Priloga IV. Aktu iz točke 66.nf Priloga XIII. Sporazumu o EGP-u, (Uredba Komisije (EU) br. 965/2012 od 5. listopada 2012. o utvrđivanju tehničkih zahtjeva i upravnih postupaka u vezi s letačkim operacijama u skladu s Uredbom (EZ) br. 216/2008 Europskog parlamenta i Vijeća (3), kako je izmijenjena,

obje kako su prilagođene Sporazumu o EGP-u njegovim Protokolom 1.,

uzimajući u obzir mišljenje Odbora za promet EFTA-e doneseno 21. kolovoza 2015.

budući da:

DONIJELO JE OVU ODLUKU:

Članak 1.

Norveška može izdati odobrenja koja odstupaju od određenih provedbenih propisa na temelju Uredbe (EZ) br. 216/2008, kako je navedeno u Prilogu ovoj Odluci, uz uvjet da uvjeti navedeni u odjeljku 2. Priloga ove Odluke budu ispunjeni.

Članak 2.

Sve države članice EFTA-e imaju pravo primijeniti iste mjere iz članka 1., kako je navedeno u Prilogu ovoj Odluci, i podliježu obvezi obavješćivanja utvrđenoj u članku 14. stavku 6. Uredbe (EZ) br. 216/2008, kako je prilagođena.

Članak 3.

Ova je Odluka upućena Norveškoj. Vjerodostojna je na engleskom jeziku.

Članak 4.

Ova se Odluka priopćuje Norveškoj, Islandu, Lihtenštajnu i Europskoj komisiji.

(1) SL L 76, 15.3.2012., str. 51.

(2) SL L 79, 19.3.2008., str. 1.

(3) SL L 296, 25.10.2012., str. 1.

PRILOG

ODSTUPANJE NORVEŠKE OD UREDBE (EU) BR. 965/2012 U POGLEDU NADVISIVANJA PREPREKA PRI POLIJETANJU U ZRAČNOJ LUCI MO I RANA (ENRA) I ØRSTA-VOLDA (ENOV)

1. Opis odstupanja

Norveška može, odstupajući od stavka CAT.POL.A. 210, točke (b) podtočke 2., 4., i 5. (Nadvisivanje prepreka pri polijetanju) iz Priloga IV. (dio-CAT) Uredbi (EU) br. 965/2012 (1), kako je izmijenjena, dozvoliti zračnom prijevozniku Widerøe Flyveselskap AS upotrebu do 25 stupnjeva bočnog nagiba s najmanje visine od 100 stopa do 400 stopa za njihove zrakoplove Bombardier Dash 8 za operacije u dvije različite zračne luke, Mo i Rana (ENRA) i Ørsta-Volda (ENOV).

2. Uvjeti povezani s primjenom odstupanja

Ovo se odstupanje primjenjuje na zračnog prijevoznika Widerøe Flyveselskap AS na temelju dodatnih mjera koje provodi zračni prijevoznik za postizanje razine sigurnosti jednake onoj koja se postiže primjenom zajedničkih tehničkih uvjeta i upravnih postupaka navedenih u Uredbi (EU) br. 965/2012, kako je izmijenjena. Dodatne mjere opisane su u preporuci Europske agencije za sigurnost zračnog prometa od 26. lipnja 2015. (br. dok. 762327) te su povezane s: inicijalnim i periodičnim osposobljavanjem pilota, zahtjevima za upoznavanje posade s radnom okolinom u svrhu prilagodbe, vizualnim sredstvima za vođenje zrakoplova kod zaokreta i svjetlima za označavanje prepreka, ograničenjima povezanima s vremenskim uvjetima, ograničenjima povezanima s tipom tekućine za odleđivanje, Dodatkom 47 letačkog priručnika zrakoplova (2) koji obuhvaća operativne postupke i pitanja izvedbe, upotrebom jedne postavke zakrilaca za polijetanje (15 stupnjeva) kako bi se izbjegle pogrešne postavke zakrilaca za polijetanje, upotrebom programa za nadzor podataka o letu u svrhu praćenja bočnog nagiba pri početnom usponu, upotrebom programa za nadziranje pridržavanja propisa koji uključuje godišnje revizije odjela za rezultate rada i osposobljavanje; nadalje, programom za stalni nadzor Norveškog tijela za civilno zrakoplovstvo uzimaju se u obzir elementi ublažavanja i uvjeti odobrenja zračnog prijevoznika Widerøe Flyveselskap AS.

(1) Akt iz točke 66.nf Priloga XIII. Sporazumu o EGP-u (Uredba (EU) br. 965/2012, kako je prilagođen Sporazumu njegovim Protokolom 1.

(2) Dodatak 47 letačkom priručniku De Havilland Inc. Dash 8: „Letačka operacija uz 25 stupnjeva bočnog nagiba (samo za norveške zračne prijevoznike)”. (Operation with 25 degree banked turn (For Norwegian operators only).